Document ID: 32007D0148

ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Μαρτίου 2007
για την κατάργηση της απόφασης 2006/694/ΕΚ για την απαγόρευση της διάθεσης στην αγορά τυροπήγματος που παράγεται σε μια γαλακτοκομική εγκατάσταση στο Ηνωμένο Βασίλειο
[κοινοποιηθείσα υπό τον αριθμό Ε(2007) 639]
(Κείμενο που παρουσιάζει ενδιαφέρον για τον ΕΟΧ)
(2007/148/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο α),
Εκτιμώντας τα ακόλουθα:
(1)
Κατά τη διάρκεια μιας αποστολής επιθεώρησης που διεξήγαγε το Γραφείο Τροφίμων και Κτηνιατρικών Θεμάτων (ΓΤΚΘ) της Επιτροπής στο Ηνωμένο Βασίλειο το 2006 προέκυψαν πολλαπλά αποδεικτικά στοιχεία ότι νωπό γάλα που δεν συμμορφωνόταν με τις απαιτήσεις υγιεινής διατίθετο στην αγορά και αποστελλόταν σε εγκεκριμένη εγκατάσταση τροφίμων παραγωγής γαλακτοκομικών προϊόντων για ανθρώπινη κατανάλωση. Από την πρώτη επίσκεψη επιτόπου και μετά, η Επιτροπή κοινοποίησε επανειλημμένα στις αρχές του Ηνωμένου Βασιλείου τις ανησυχίες της όσον αφορά τους κινδύνους για την ανθρώπινη υγεία από τις εν λόγω πρακτικές και συζήτησε πολλές φορές με τις αρχές αυτές τα τεχνικά ζητήματα που συνδέονται με την αξιολόγηση της κατάστασης.
(2)
Λόγω της σοβαρότητας της κατάστασης, της παράλειψης των αρχών του Ηνωμένου Βασιλείου να εκπληρώσουν τις υποχρεώσεις τους ελέγχου και λαμβάνοντας υπόψη την παρουσία του προϊόντος σε ορισμένα κράτη μέλη, η Επιτροπή έκρινε συνεπώς ότι ο κίνδυνος θα μπορούσε να περιοριστεί ικανοποιητικά μόνον αν λαμβάνονταν μέτρα σε όλη την Κοινότητα, συμπεριλαμβανομένης της απαγόρευσης της διάθεσης στην αγορά των εν λόγω προϊόντων.
(3)
Συνεπώς, στις 13 Οκτωβρίου 2006 εκδόθηκε η απόφαση 2006/694/ΕΚ της Επιτροπής (2) στην οποία καθορίζονται μέτρα έκτακτης ανάγκης προκειμένου να αντιμετωπιστεί ο άμεσος και σοβαρός κίνδυνος για την ανθρώπινη υγεία που προκαλεί η παρουσία στην κοινοτική αγορά των προϊόντων της εταιρείας Bowland Dairy Products Limited που εδρεύει στο Fulshaw Hoad Farm, Barrowford, Lancashire BB9 6RA («Bowland»).
(4)
Στην εν λόγω απόφαση προβλεπόταν ότι τα προαναφερόμενα μέτρα θα αναθεωρούνταν από τη στιγμή που θα προέκυπταν νέες πληροφορίες από τις οποίες θα διαπιστωνόταν ότι δεν θα υπήρχε κίνδυνος για την ανθρώπινη υγεία, ιδίως βάσει μέτρων που θα ελάμβαναν οι αρχές του Ηνωμένου Βασιλείου.
(5)
Με επιστολές της 25ης και της 30ής Ιανουαρίου 2007, οι αρχές του Ηνωμένου Βασιλείου υπέβαλαν στην Επιτροπή ικανοποιητικά στοιχεία που αποδείκνυαν ότι όλα τα προϊόντα που δεν συμμορφώνονταν με τις απαιτήσεις έχουν διατεθεί ως απορρίμματα σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (3) και ότι οι εγκαταστάσεις της εταιρείας Bowland εκκενώθηκαν, καθαρίστηκαν και απολυμάνθηκαν. Επιπλέον, οι αρχές του Ηνωμένου Βασιλείου έλαβαν μέτρα για να εξασφαλιστεί ότι η μελλοντική παραγωγή στην εταιρεία Bowland θα πληροί τα πρότυπα που καθορίζονται στην κοινοτική νομοθεσία.
(6)
Επίσης η Επιτροπή έλαβε εγγυήσεις από άλλα κράτη μέλη ότι το τυρόπηγμα που είχε παραχθεί από την εταιρεία Bowland και ήταν ακόμη αποθηκευμένο στο έδαφός τους έχει διατεθεί ως απόρριμμα σύμφωνα με την κοινοτική νομοθεσία.
(7)
Συνεπώς, καταργείται η απόφαση 2006/694/ΕΚ.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2006/694/ΕΚ καταργείται.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 2 Μαρτίου 2007.

Labels: 4
17
11
0
18
15